DA Den Europæiske Unions Tidende CE 88/415

(2004/C 88 E/0422)

SKRIFTLIG FORESPØRGSEL E-2543/03

af Maurizio Turco (NI) til Kommissionen

(30. juli 2003)

Om: Krænkelse af religionsfriheden i Armenien

— I begyndelsen af juli blev et medlem af Jehovas Vidner dømt til halvandet års arbejdslejr, og to andre blev anholdt og retsforfølges i øjeblikket, fordi de nægtede at aftjene deres værnepligt.

— Med denne dom stiger antallet af medlemmer af Jehovas Vidner, som er blevet dømt, fordi de nægtede at aftjene deres værnepligt, til 24, medens 8 andre venter på deres proces.

— Jehovas Vidner, som har ca. 7 500 medlemmer i Armenien, er blevet nægtet ret til at blive registreret som religiøs organisation.

— I december 2002 blev det ved en kendelse fastslået, at kun medlemmer af den apostoliske armenske kirke kan blive ansat ved politiet. For medlemmer af andre religiøse konfessioner er fastsat »et forklarende og opdragende arbejde med henblik på, at de spontant afstår fra medlemskab af sådanne religiøse organisationer«. Såfremt det »forklarende og opdragende« arbejde ikke er tilstrækkeligt, er der fastsat afskedigelse af personer, som allerede er ansat ved politiet, og manglende mulighed for ansættelse for personer, som ønsker at komme ind til politiet.

— I januar 2001 forpligtede Armenien sig ved tiltrædelsen af Europarådet til at vedtage en lov om en alternativ tjeneste til militærtjenesten og samtidig til at løslade militærnægtere. Hidtil er en sådan lov ikke blevet vedtaget, og militærnægterne er heller ikke blevet løsladt.

— Den 13. december 2002 vurderede Den Europæiske Kommission mod Racisme og Intolerance (ECRI), at de armenske myndigheders adfærd over for Jehovas Vidner var »utilfredsstillende«.

I øvrigt er samarbejdsforbindelserne mellem Den Europæiske Union og Armenien på det økonomiske og handelsmæssige område udmærkede.

Vil Kommissionen oplyse, om den er bekendt med ovennævnte forhold?

Hvilke initiativer inden for rammerne af samarbejdsforbindelserne kunne efter Kommissionens mening udgøre et seriøst og effektivt redskab til at foranledige Armenien til at respektere religionsfriheden?

Samlet svar

afgivet på Kommissionens vegne af Christopher Patten

på skriftlige forespørgsler E-2486/03, E-2487/03 og E-2543/03

(22. august 2003)

Kommissionen er bekymret over det stigende antal krænkelser i religionsfriheden i det sydlige Kaukasus og Centralasien. Den er klar over, hvilken situation adventister og medlemmer af den asiatiske protestantiske kirke i muslimske og russisk ortodokse samfund i Turkmenistan og Jehovas Vidner i Armenien befinder sig i.

Da Usbekistan, Kasakhstan, Armenien og Georgien har indgået partnerskabs- og samarbejdsaftaler med EU, rejser Kommissionen på hvert møde i den forbindelse spørgsmålet om krænkelse af religionsfriheden og de grundlæggende menneskerettigheder. På trods af at partnerskabs- og samarbejdsaftalen endnu ikke er ratificeret, tager Kommissionen også spørgsmålet op på samtlige bilaterale møder med myndighederne i Turkmenistan.

Kommissionen vil gerne endnu en gang understrege, at den tillægger religions-, tros- og ytringsfriheden stor betydning. EU har gentagne gange bekræftet, at menneskerettigheder og demokrati skal være en integreret del af den politiske dialog med tredjelande. I meddelelsen fra maj 2001 om, hvordan den Europæiske Union kan medvirke til at fremme menneskerettigheder og demokratisering i tredjelande (1), forpligtede Kommissionen sig til at integrere menneskerettighederne og demokratiseringsprocessen i alle sine bistandsprogrammer.

Ud over Tacis-bistanden støtter Kommissionen under Det Europæiske Initiativ for Demokrati og Menneskerrettigheder (EIDHR) en række aktiviteter, der skal fremme religionsfriheden og demokratiseringsprocessen i det sydlige Kaukasus og Centralasien.

(1) KOM(2001) 252 endelig udg.